[bookmark: _GoBack]แบบฝึกหัดบทที่ 6 การเก็บรวบรวมข้อมูล
คำชี้แจง: ให้นักศึกษาตอบคำถามโดยอธิบายหลักการ วิเคราะห์เหตุผล และประยุกต์ใช้กับสถานการณ์ที่กำหนด
1. ร้านอาหารแห่งหนึ่งต้องการศึกษาว่า “คุณภาพการบริการส่งผลต่อความพึงพอใจและการกลับมาใช้บริการซ้ำของลูกค้าหรือไม่” หากนักศึกษาเป็นผู้วิจัย จงอธิบายว่า
· ควรเก็บข้อมูลประเภทใด 
· ควรเลือกใช้วิธีเก็บรวบรวมข้อมูลแบบใด 
· เพราะเหตุใดวิธีดังกล่าวจึงเหมาะสม
2. ผู้วิจัยสร้างแบบสอบถามเรื่อง “ความพึงพอใจของนักศึกษาต่อการให้บริการของโรงอาหารมหาวิทยาลัย” โดยมีคำถามว่า  “ท่านคิดว่าอาหารมีรสชาติอร่อย ราคาถูก สะอาด และพนักงานให้บริการรวดเร็วหรือไม่”  จงวิเคราะห์ข้อบกพร่องของคำถามนี้ พร้อมปรับแก้ให้เหมาะสมสำหรับการเก็บข้อมูลวิจัย
3. บริษัทโรงแรมต้องการศึกษาสาเหตุที่พนักงานใหม่ลาออกภายใน 3 เดือนแรก ฝ่ายบริหารเสนอให้จัดการสนทนากลุ่มร่วมกับพนักงาน ขณะที่นักวิจัยบางคนเสนอให้สัมภาษณ์รายบุคคล จงเปรียบเทียบข้อดีและข้อจำกัดของทั้งสองวิธี พร้อมเลือกวิธีที่เหมาะสมที่สุด
4. ผู้วิจัยสำรวจความพึงพอใจของลูกค้าศูนย์การค้าแห่งหนึ่ง โดยแจกแบบสอบถามเฉพาะวันจันทร์ช่วงเวลา 09.00–12.00 น. ผู้เก็บข้อมูลอธิบายคำถามให้ผู้ตอบแต่ละคนไม่เหมือนกัน และมีการกรอกข้อมูลผิดบางส่วน จงวิเคราะห์ความคลาดเคลื่อนที่อาจเกิดขึ้น พร้อมเสนอแนวทางป้องกัน
5. นักวิจัยต้องการสัมภาษณ์ลูกค้าเกี่ยวกับประสบการณ์การร้องเรียนต่อโรงแรม โดยบันทึกเสียงโดยไม่แจ้งผู้เข้าร่วม และเก็บไฟล์เสียงไว้ในโทรศัพท์ส่วนตัวที่ไม่มีรหัสผ่าน หลังจากนั้นนำคำพูดพร้อมชื่อของลูกค้าไปนำเสนอในชั้นเรียน จงวิเคราะห์ว่าการดำเนินการดังกล่าวขัดต่อหลักจริยธรรมข้อใด และควรแก้ไขอย่างไร

